Det er Forsyningen Frederikshavn, Energitjenesten og handels- og virksomhedsforeningen FREDERIK, der i Frederikshavn står bag initiativet, der går ud på at få folk til at skrive under på et klimaløfte om deres eget energiforbrug. Kampagnen kører fra torsdag 27. september til søndag 30. september. Formålet med klimaløftet er at spare CO2 og derved imødegå de klimaforandringer, der finder sted på kloden i disse år. Er man borger i Frederikshavn Kommune og frisk på at udfylde et klimaløfte, går man ind i en Grøn Butik i Frederikshavn en af de dage, klimakampagnen kører. Her udleverer medarbejderne kuponen med løfterne, og de kvitterer med en isbjørn, når klimaløftet afleveres.

Opsummering:
Skriv under på, at du fremover tager kortere brusebade, skruer ned for varmen i stuen og snupper cyklen til arbejde, og få en lille isbjørn med hjem.